આપણા દેશમાં લોકો બહુ સેન્સિટિવ થઈ ગયા હોય એવું લાગે છે. કેવાં-કેવાં કારણસર લોકોની લાગણી દુભાઈ જાય છે એની યાદી બનાવવી હોય તો આ યાદી ખાસ્સી લાંબી થઈ શકે અને કદાચ આ યાદી ટૂંકી બને તો પણ ઘણાની લાગણી દુભાઈ જાય એમ બની શકે. તાજેતરમાં કમલ હાસનની ફિલ્મ ‘વિશ્વરૂપમ’ને મામલે ચોક્કસ લોકોની લાગણી દુભાઈ રહી હોવાને લીધે આ ફિલ્મ ગંભીર વિવાદમાંથી પસાર થઈને તામિલનાડુમાં કટ સાથે રિલીઝ થવાની છે. ભાત-ભાત કે લોગ સમાવતા આપણા મહાન દેશમાં ક્યારે કઈ વ્યક્તિ કે કયા જૂથની લાગણી દુભાઈ જાય અને એને લીધે વિવાદો સર્જાઈ જાય, શોરબકોર થઈ જાય, તોફાન થઈ જાય એ વિશે કોઈ પણ આગાહી કરવી કઠિન છે; કારણ કે આવી આગાહીથી પણ ચોક્કસ વર્ગની લાગણી દુભાઈ જાય. હા દોસ્તો, કેમ કે આ લાગણી દુભાઈ જવાની બીમારીથી પીડાતા પણ ચોક્કસ વર્ગના લોકો જ હોય છે. ચાલો જવા દો, નહીંતર આ બાબત તેમના માટે જ લખી છે એમ જણાવી આ લખવા બદલ પણ તેમની લાગણી દુભાઈ જશે એવું કહેશે.